Ռոլանդ Շառոյան

Ռոլանդ Դանիելի Շառոյան (օգոստոսի 11, 1952(1952-08-11), Աշնակ, Թալինի շրջան, Հայկական ԽՍՀ, ԽՍՀՄ), հայ գրող, արձակագիր, բանաստեղծ, դրամատուրգ, սցենարիստ, լրագրող, ԽՍՀՄ գրողների և ժուռնալիստների միության անդամ՝ 1982 թվականից։


== Կենսագրություն ==
Ծնվել է 1952 թ. օգոստոսի 11-ին, Թալինի շրջանի Աշնակ գյուղում։ 1974 թվականին ավարտել է ԵՊՀ բանասիրական ֆակուլտետի ժուռնալիստիկայի բաժինը։ 1974-1975 թվականներին աշխատել է ՀԽՍՀ Նախարարների խորհրդի հեռուստատեսության և ռադիոհաղորդումների պետական կոմիտեի երիտասարդական հաղորդումների խմբագրությունում որպես խմբագիր, 1976-1977 թվականներին՝ հեռուստատեսային ֆիլմերի «Երևան» ստուդիայում՝ որպես ֆիլմի տնօրեն։ 1977-1986 թթ․ աշխատել է «Ծիծեռնակ», իսկ 1986-1994 թթ. «Գարուն» ամսագրերի խմբագրություններում, որպես գրական բաժնի վարիչ։ Հիմնադրել և խմբագրել է «Մարզաշխարհ», «Նավասարդ» և «Էրգիր» թերթերը ։
Եղել է ՀՀ մշակույթի, երիտասարդության հարցերի և սպորտի նախարար (1998-2003 թթ.): 2003 թվականից աշխատում է Ֆիզիկական կուլտուրայի հայկական պետական ինստիտուտում որպես մարզական լրագրության և շախմատի ամբիոնի վարիչ։ Հայաստանի Հանրապետության Բարձրագույն որակավորման հանձնաժողովի կողմից արժանացել է պրոֆեսորի կոչման՝ գիտաստեղծագործական մենագրությունների և ուսումնական ձեռնարկների համար (1999 թ․): Հայաստանի ֆիզիկական կուլտուրայի և սպորտի պետական ինստիտուտի պատվավոր պրոֆեսոր է։ Համահայկական խաղերի համահիմնադիր է, Համահայկական խաղերի համաշխարհային կոմիտեի պատվո շքանշանակիր և ոսկե մեդալակիր, «Ոսկե ծիրան» միջազգային կինոփառատոնի համահիմնադիր է, Մշակույթի զարգացման բարեգործական հիմնադրամի հիմնադիր նախագահը։
2016 թվականին ՀՀ նախագահի հրամանագրով նշանակվել է Հեռուստատեսության և ռադիոյի ազգային հանձնաժողովի անդամ՝ վեց տարի ժամկետով։
21 գրքի հեղինակ է։ Ստեղծագործում է և՛ մեծերի, և՛ երեխաների համար։ Նրա ստեղծագործությունները թարգմանվել են ռուսերեն, գերմաներեն, հունգարերեն, ուկրաիներեն, սլովակերեն, չեխերեն, բուլղարերեն, բելոռուսերեն, տաջիկերեն, վրացերեն։
Նրա սցենարով նկարահանվել է «Կորսված դրախտ» գեղարվեստական ֆիլմը (ռեժ․՝ Դավիթ Սաֆարյան,1989, «Հայֆիլմ»), որն Ամստերդամի միջազգային կինոփառատոնում մրցանակ է ստացել լավագույն էկզոտիկ ֆիլմի սցենարի համար։ Աշխատակցել է նաև Արտավազդ Փելեշյանի «Տարվա եղանակներ» կինոպոեմի, ինչպես նաև Օլեգ Բաղդասարյանի «Արագիլները» վավերագրական ֆիլմի ստեղծմանը։
2003 թվականին Գաբրիել Սունդուկյանի անվան ազգային ակադեմիական թատրոնում բեմադրվել է նրա «Մեր բաժին ուրախությունը» դրաման (բեմադրիչ՝ ՀՀ ժողովրդական արտիստ Վահե Շահվերդյան)։


== Երկեր ==
Հարյուր կռունկ (վիպակ և պատմվածքներ), Երևան, «Սովետական գրող», 1979
Գանգրահեր տղայի քաղաքը (անթոլոգիա), Երևան, «Սովետական գրող», 1982
Իշուկ-գորշուկը, որ գնում էր աշխարհ տեսնելու (հեքիաթ), Երևան, «Սովետական գրող», 1983
Մառախուղ (պատմվածքներ, վիպակներ), Երևան, «Սովետական գրող», 1985
Հարազատ տուն (անթոլոգիա), Երևան, «Սովետական գրող», 1986
Խաղաղ կեսօր, Երևան, «Սովետական գրող, 1986
Ֆուտբոլի հանրագիտարան, 1-2 հատոր 1995-1999, Երևան, «Լուսակն»
Շոգիլք, Երևան, «Լուսակն», 2001
Ամպշող արև, Երևան, «Սովետական գրող», 2001
Իմ անունը Գևորգ է, ձիուս անունը Կայծակ, 2001
Էրգրի աստվածները. Գևորգ Չաուշ (մենագրություն), Երևան, «Լուսակն», 2008
Մամուլի ժանրերի ծագումն ու զարգացումը, ՈՒսումնական ձեռնարկ, Երևան, «Լուսակն», 2008
Ազգային գաղափարախոսություն և մշակույթ (մենագրություն), Երևան, «Լուսակն», 2008
Աղավնիներից մինչև տեսադարաշրջան (մենագրություն), Երևան, «Լուսակն», 2009
Պատմվածքներ, Երևան, «Նաիրի», 2010
Անսանձ գրաքանդակներ, Երևան, «Լուսակն», 2010
Հովն ընկավ, Երևան, «Լուսակն», 2012
Երեք խնձորի արկածները, Երևան, «Ծիծեռնակ», 2013
Բառերի խրխինջը։ Մտածումներ 100 տարի հետո, Երևան, «Լուսակն» 2017


== Պարգևներ ==
ԽՍՀՄ  մանկական գրականության համաշխարհային տարվա մրցանակակիր՝ «Իշուկ-գորշուկը, որ գնում էր աշխարհ տեսնելու» հեքիաթ-վիպակի համար (1979 թ․)
ՀԳՄ և «Գարուն» ամսագրի «Կարճ պատմվածք» մրցանակ՝ «Շեկոն» պատմվածքի համար  (1986թ․)
Հայաստանի երիտասարդական միության դափնեկիր՝ «Խաղաղ կեսօր» և «Մառախուղ» ժողովածուների համար  (1987թ.)
Արվեստի և գրականության համահայկական մրցանակաբաշխության «Վահագն» մրցանակ՝  «Ամպշող արև» և «Շոգիլք» գրքերի համար (2003թ.)
ՀՀ մշակույթի նախարարության Ոսկե մեդալ (2012թ.)
ՀԳՄ «Գրական վաստակի համար» մեդալ (2012թ.)
Մովսես Խորենացու մեդալ (2015թ․) 
ՀԳՄ Դերենիկ Դեմիրճյանի անվան մրցանակ՝ «Էրգրի աստվածները» վիպասքի և «Բառերի խրխինջը» ժողովածուի համար (2017թ․)


== Ծանոթագրություններ ==


== Արտաքին հղումներ ==
Ռոլանդ Շառոյանի ստեղծագործություններից Գրանիշում